Biden ‘siek en sat’ vir massaskieteryPres. Joe Biden praat oor die massaskietery in Texas tydens ‘n geleentheid by die Withuis. (Foto: Stefani Reynolds / AFP) Die emosies loop hoog in die VSA nadat 19 laerskoolleerders en twee onderwysers van Texas die jongste slagoffers van ’n massaskietery geword het. Een van die slagoffers is intussen geïdentifiseer as die graadvier-onderwyser Eva Mireles. Sy is doodgeskiet terwyl sy haar leerders probeer beskerm het, het haar tante Lydia Martinez Delgado Woensdag aan die New York Times gesê. “Ek is woedend dat hierdie skietery voortduur. Hierdie kinders is onskuldig. Vuurwapens behoort nie maklik vir almal beskikbaar te wees nie.” Die hoogs ontstelde president Joe Biden het op sy beurt opnuut onderneem om ’n manier te vind om wapeneienaarskapwette te verskerp. “Ek het gehoop, toe ek president word, dat ek dit nie weer hoef te doen nie. “Nóg ’n slagting … ’n laerskool. Pragtige, onskuldige kinders in graad twee, drie en vier. Ek is siek en sat daarvoor. Ons moet optree. En moenie vir my sê ons kan nie ’n impak op voorvalle soos hierdie maak nie.” Dinsdag se skietery by die Robb Elementary School in Uvalde was die agtste massaskietery in die VSA vanjaar en het maar 10 dae ná ŉ skietery by ’n supermark in New York gebeur. Tien mense is tydens dié voorval om die lewe gebring. ‘n Vrou huil en omhels ‘n jong meisie terwyl sy op haar selfoon buite die Willie de Leon-burgersentrum praat waar berading in Uvalde, Texas, aangebied sal word.(Foto: Allison dinner / AFP) Maroela Media het vroeër berig die 18-jarige Salvador Ramos het eers sy ouma geskiet voordat hy na die Robb Elementary School gegaan en met ŉ pistool en nog ŉ vuurwapen in die skool losgebrand het. Ramos is later deur die polisie doodgeskiet. Die skool het sowat 500 leerders tussen sewe en 10 jaar oud en verskaf onderrig aan meestal Spaanse en ekonomies benadeelde leerders. Beeldmateriaal wys hoe klein groepies kinders ná die skietery deur geparkeerde motors en geel skoolbusse vleg. Sommige het hande vasgehou terwyl hulle onder polisiebegeleiding uit die skoolterrein gevlug het. (Foto: Jordan Vonderhaar/Getty Images/AFP) Altesaam 13 kinders is ná die voorval by die Uvalde Gedenkhospitaal opgeneem. Die Universiteitsgesondheidshospitaal in San Antonio het op sy beurt gesê ’n 66-jarige vrou en ’n 10-jarige dogtertjie – albei in ’n kritieke toestand – sowel as twee dogtertjies, onderskeidelik 9 en 10, is in dié hospitaal opgeneem. Minstens een grenspatrolliebeampte wat op die voorval gereageer het, is gewond toe die owerhede en skieter skote op mekaar afgevuur het, het Marsha Espinosa, woordvoerder van die departement van binnelandse veiligheid, gesê. Die jongste massaskietery het ook emosies in die buiteland ontlok. Pous Franciskus sê hy is “hartgebroke” gelaat deur die slagting. “Dit is tyd om te sê genoeg is genoeg vir onoordeelkundige wapenhandel. Laat ons almal daartoe verbind wees om te verseker dat sulke tragedies nie weer kan plaasvind nie,” het die pous ná sy weeklikse algemene oudiënsie in die Vatikaanstad gesê. Senator Chris Murphy, ’n demokraat van Connecticut, waar die Sandy Hook-skietery in 2012 die lewens van 20 kinders en ses personeellede geëis het, het Woensdag in die Senaat in Washington opnuut ’n beroep gedoen op daadwerklike optrede om verdere geweld te voorkom. “Dit was nie onvermydelik nie; hierdie kinders was nie ongelukkig nie. Dit gebeur net in hierdie land en nêrens anders nie. Nêrens anders gaan jong kinders skool toe en dink dat hulle dalk daardie dag geskiet sal word nie. “Ek is hier om te pleit, om letterlik op my hande en knieë te gaan en my kollegas te smeek: Vind hier ’n pad vorentoe. Werk saam met ons om ’n manier te vind om wette te aanvaar wat dit minder waarskynlik sal maak.”